CELEX: 52016PC0645
Language: fi
Date: 2016-10-07
Title: Ehdotus NEUVOSTON TÄYTÄNTÖÖNPANOPÄÄTÖS luvan antamisesta Yhdistyneelle kuningaskunnalle jatkaa yhteisestä arvonlisäverojärjestelmästä annetun direktiivin 2006/112/EY 26 artiklan 1 kohdan a alakohdasta sekä 168 ja 169 artiklasta poikkeavien toimenpiteiden soveltamista tehdyn päätöksen 2007/884/EY muuttamisesta

EUROOPAN KOMISSIO
            Bryssel 7.10.2016
            COM(2016) 645 final
            2016/0315(NLE)
            Ehdotus
            NEUVOSTON TÄYTÄNTÖÖNPANOPÄÄTÖS
            luvan antamisesta Yhdistyneelle kuningaskunnalle jatkaa yhteisestä arvonlisäverojärjestelmästä annetun direktiivin 2006/112/EY 26 artiklan 1 kohdan a alakohdasta sekä 168 ja 169 artiklasta poikkeavien toimenpiteiden soveltamista tehdyn päätöksen 2007/884/EY muuttamisesta
            
               
         
         
            
               PERUSTELUT
            
            
               Neuvosto voi yhteisestä arvonlisäverojärjestelmästä 28. marraskuuta 2006 annetun direktiivin 2006/112/EY (jäljempänä ’alv-direktiivi’) 395 artiklan 1 kohdan mukaan antaa yksimielisesti komission ehdotuksesta jäsenvaltiolle luvan soveltaa mainitun direktiivin säännöksistä poikkeavia erityistoimenpiteitä arvonlisäveron kantamisen yksinkertaistamiseksi tai tietyntyyppisten veropetosten tai veron kiertämisen estämiseksi.
            
            
               
                  Yhdistynyt kuningaskunta on pyytänyt kirjeessään, jonka komissio on kirjannut saapuneeksi 14. maaliskuuta 2016, lupaa jatkaa poikkeavaa toimenpidettä, joka koskee sekä yritys- että yksityiskäytössä olevien moottoriajoneuvojen vuokrauksesta tai leasingvuokrauksesta kannettavan alv:n vähentämisoikeutta. Toimenpiteeseen on viimeksi annettu lupa neuvoston päätöksellä 2013/681/EU
                     1
                  . Komissio on antanut direktiivin 2006/112/EY 395 artiklan 2 kohdan mukaisesti Yhdistyneen kuningaskunnan pyynnön tiedoksi muille jäsenvaltioille 28. kesäkuuta 2016 päivätyllä kirjeellä. Lisäksi se on ilmoittanut Yhdistyneelle kuningaskunnalle 28. kesäkuuta 2016 päivätyllä kirjeellä, että sillä on kaikki pyynnön arviointiin tarvittavat tiedot.
               
            
            
               1.EHDOTUKSEN TAUSTA
            
            
               •Ehdotuksen perustelut ja tavoitteet
            
            
               Alv-direktiivin 168 ja 168 a artiklassa säädetään, että verovelvollisella on oikeus vähentää arvonlisävero, joka kannetaan verovelvollisen verollisia liiketoimia varten tehdyistä hankinnoista. Alv-direktiivin 26 artiklan 1 kohdan a alakohdassa säädetään kuitenkin, että yrityksen liikeomaisuuteen kuuluvan tavaran ottaminen yksityiseen käyttöön katsotaan vastikkeelliseksi palveluksi, jos näistä tavaroista kannettava arvonlisävero voidaan vähentää kokonaan tai osittain. Järjestelmällä varmistetaan siten, että lopullinen kulutus verotetaan silloin, kun tuotantopanoksista kertyvä arvonlisävero alun perin vähennettiin.
            
            
               Moottoriajoneuvojen yritys- ja yksityiskäytön välisen eron tunnistaminen ja kirjaaminen tuottaa toisinaan vaikeuksia ja lisätyötä verovelvollisille. Verohallinnolla puolestaan voi olla vaikeuksia tarkastaa, että kyseiset käyttötarkoitukset pidetään tosiasiallisesti erossa toisistaan. Tämä pätee siinäkin tapauksessa, että Yhdistynyt kuningaskunta käyttäisi hyväkseen alv-direktiivin 168 a artiklan 2 kohdassa säädettyä mahdollisuutta rajoittaa työsuhdeautoihin liittyvien kustannusten vähennysoikeus osuuteen, jossa auto on verovelvollisen tosiasiallisessa yrityskäytössä. Lisäksi yhdistetyssä käytössä olevien ajoneuvojen lukumäärän vuoksi veropetokset voivat yleistyä huomattavasti.
            
            
               Arvonlisäveron kantamisen yksinkertaistamiseksi ja veropetosten estämiseksi Yhdistyneelle kuningaskunnalle on annettu lupa vuodesta 1995
                  2
                lähtien, ja viimeksi vuonna 2013
                  3
               , rajoittaa 50 prosenttiin vuokraajan tai leasingvuokraajan oikeus vähentää auton vuokrauskustannuksiin sisältyvä arvonlisävero, kun auto ei ole yksinomaan yrityskäytössä. Lupa soveltaa toimenpidettä jatkuu 31 päivään joulukuuta 2016 saakka. Kaksinkertaisen verotuksen välttämiseksi Yhdistyneelle kuningaskunnalle on lisäksi annettu lupa olla rinnastamatta verovelvollisen yrityskäyttöä varten vuokraaman tai leasingvuokraaman auton yksityiskäyttöä vastikkeellisesti suoritettuihin palveluihin. 
            
            
               Poikkeusta sovellettaessa vuokraajan tai leasingvuokraajan ei tarvitse pitää tarkkaa kirjaa kunkin auton yksityiskäytön kilometrimääristä, eikä auton yksityiskäytöstä tarvitse tilittää alv:a. Alv-direktiivin 168 a artiklan 2 kohdassa säädetty mahdollisuus ei oikeuta kiinteämääräiseen osittaiseen alv-vähennykseen. Mahdollisuutta voitaisiin soveltaa ainoastaan arvonlisäveroon, joka sisältyy verovelvollisen liikeomaisuuteen kuuluviin autoihin. Näin ollen poikkeus on asianmukainen toimenpide yksinkertaistamispyynnön täyttämiseksi. 
            
            
               Neuvoston päätöksen 2007/884/EY
                  4
                3 artiklan mukaisesti, sellaisena kuin se on muutettuna, Yhdistynyt kuningaskunta on toimittanut päätöksen soveltamista koskevan kertomuksen, joka sisältää arvioinnin prosenttimääräisestä rajoituksesta, jota sovelletaan sellaisten autojen vuokrauksesta tai leasingvuokrauksesta kannettavan arvonlisäveron vähennysoikeuteen, jotka eivät ole yksinomaan yrityskäytössä. Kertomuksen mukaan käytetyistä tietosisällöistä riippuen todellinen arvioitu yritys- ja yksityiskäytön välinen ero ei poikkea merkittävästi 50 prosentista.
            
            
               Poikkeukset myönnetään tavallisesti rajoitetuksi ajaksi, jotta voidaan arvioida, onko erityistoimenpide asianmukainen ja toimiva. Yhdistyneen kuningaskunnan esittämästä kertomuksesta ilmenee, että periaate, jonka mukaan 50 prosenttia auton käytöstä katsotaan yrityskäytöksi ja 50 prosenttia yksityiskäytöksi (tai direktiivin 2006/112/EY 26 artiklan 1 kohdan a alakohdassa tarkoitetuksi muuksi kuin yrityksen varsinaisiin tarkoituksiin kuuluvaksi käytöksi), pätee yhä siihen, miten verovelvolliset yleensä käyttävät vuokrattuja ja leasingvuokrattuja autoja Yhdistyneessä kuningaskunnassa. Sen vuoksi on asianmukaista pidentää poikkeavan toimenpiteen voimassaoloa.
            
            
               
                  Poikkeuksen voimassaoloa olisi kuitenkin jatkettava vain määräajaksi, jotta voidaan arvioida, ovatko poikkeuksen perusteena olevat edellytykset edelleen voimassa. Sen vuoksi ehdotetaan, että poikkeuksen voimassaoloa jatketaan vuoden 2019 loppuun ja että Yhdistynyttä kuningaskuntaa pyydetään antamaan uusi kertomus, jos se suunnittelee hakevansa poikkeuksen voimassaolon jatkamista vielä pidemmälle. 
               
            
            
                •Yhdenmukaisuus muiden alaa koskevien politiikkojen säännösten kanssa
            
            
               Direktiivin 2006/112/EY 176 artiklassa säädetään, että neuvosto päättää, mitkä kustannukset eivät oikeuta arvonlisäveron vähentämiseen. Siihen asti, kun tällainen päätös tulee voimaan, jäsenvaltiot saavat mainitun artiklan nojalla jatkaa 1. tammikuuta 1979 voimassa olleiden poikkeusten soveltamista. Sen vuoksi voimaan on jäänyt useita säännöksiä, joilla rajoitetaan moottoriajoneuvoihin liittyvää vähennysoikeutta.
            
            
               
                  Sen estämättä, mitä on esitetty vähennysoikeusrajoituksen piiriin kuuluvien menojen luokkia koskevien sääntöjen vahvistamisesta tehdyissä aiemmissa aloitteissa
                     5
                  , tällainen poikkeus on asianmukainen siihen asti, kun nämä säännöt on yhdenmukaistettu EU:n tasolla. 
               
            
            
               2.OIKEUSPERUSTA, TOISSIJAISUUSPERIAATE JA SUHTEELLISUUSPERIAATE
            
            
               •Oikeusperusta
            
            
               
                  Alv-direktiivin 395 artikla.
               
            
            
               •Toissijaisuusperiaate (jaetun toimivallan osalta) 
            
         
         
            
               
                  Kun otetaan huomioon ehdotuksen perustana oleva alv-direktiivin säännös, toissijaisuusperiaatetta ei sovelleta.
               
            
            
               •Suhteellisuusperiaate
            
            
               Päätös koskee jäsenvaltiolle sen omasta pyynnöstä annettavaa lupaa, eikä siihen liity mitään velvollisuutta.
            
            
               Koska poikkeuksen soveltamisala on rajoitettu, erityistoimenpide on tavoitteeseensa nähden oikeasuhteinen. Varsinkin kun otetaan huomioon yritysten mahdollisuudet aliarvioida niiden vastuu ja veroviranomaisille tarkastettujen kilometrimäärien tuottama lisätyö, 50 prosentin rajoituksella vältettäisiin yrityskäyttöön vuokrattujen tai leasingvuokrattujen ajoneuvojen kilometrimäärien liioittelu sekä edistettäisiin virheistä ja veronkierrosta aiheutuneiden tulonmenetysten suojelua ja alv:n kantamisen yksinkertaistamista tietyllä alalla.
            
            
               •Toimintatavan valinta
            
            
               
                  Ehdotettu sääntelytapa on neuvoston täytäntöönpanopäätös. Muut sääntelytavat eivät soveltuisi seuraavasta syystä: neuvoston direktiivin 2006/112/EY 395 artiklan mukaan yhteisistä alv-säännöistä voidaan poiketa vain, jos neuvosto antaa siihen luvan komission ehdotuksesta tekemällään yksimielisellä päätöksellä. Neuvoston täytäntöönpanopäätös on parhaiten soveltuva toimintatapa, koska se voidaan osoittaa yksittäiselle jäsenvaltiolle.
               
            
            
               3.JÄLKIARVIOINTIEN, SIDOSRYHMIEN KUULEMISTEN JA VAIKUTUSTEN ARVIOINTIEN TULOKSET
            
            
               •Sidosryhmien kuuleminen
            
            
               
                  Tämä ehdotus perustuu Yhdistyneen kuningaskunnan esittämään pyyntöön ja koskee ainoastaan kyseistä jäsenvaltiota.
               
            
            
               •Asiantuntijatiedon keruu ja käyttö
            
            
               
                  Ulkopuolisia asiantuntijoita ei tarvittu.
               
            
            
               •Vaikutusten arviointi
            
            
               
                  Päätöksellä pyritään jatkamaan yksinkertaistavan toimenpiteen voimassaoloa, jonka tarkoituksena on ehkäistä arvonlisäveroon liittyvää vilppiä ja yksinkertaistaa veronkantomenettelyä. 50 prosentin tuotantopanosrajoitus on vertailuarvo yksityisautoiluun käytettyjen asiaa koskevien ajoneuvojen maksettavaksi tulevan veron tosiasialliseen määrään. Poikkeuksen myötä vuokraajien tai leasingvuokraajien ei tarvitse pitää kirjaa yritysautojen yksityiskäytön kilometrimääristä eikä tehdä selvitystä verotusta varten kunkin auton tosiasiallisesta yksityiskäytön määrästä ja näin ollen veronmaksajien ja veroviranomaisten hallinnollinen rasitus vähenee. Liikeyrityksille, jotka käyttävät ajoneuvojaan ammattitarkoituksiin enemmän kuin 50 prosentin mutta vähemmän kuin 100 prosentin edestä, aiheutuisi ylimääräisiä kustannuksia.
               
               
                  Lisäksi vaikutukset ovat rajallisia, koska poikkeuksen soveltamisala on suppea ja sen voimassaoloaikaa on rajoitettu.
               
            
            
               4.TALOUSARVIOVAIKUTUKSET
            
            
               Ehdotuksella ei ole kielteistä vaikutusta EU:n talousarvioon.
            
            
               5.LISÄTIEDOT
            
            
               Ehdotus sisältää raukeamislausekkeen; sen voimassaolo päättyy ilman eri toimenpiteitä 31. joulukuuta 2019.
            
            
               
                  Jos Yhdistynyt kuningaskunta haluaa jatkaa poikkeuksen soveltamista vuoden 2019 jälkeen, komissiolle olisi toimitettava uusi arviointikertomus yhdessä voimassaolon jatkamista koskevan pyynnön kanssa viimeistään 1. huhtikuuta 2019.
               
            
            
               2016/0315 (NLE)
            
         
         
            
               Ehdotus
            
            
               NEUVOSTON TÄYTÄNTÖÖNPANOPÄÄTÖS
            
            
               luvan antamisesta Yhdistyneelle kuningaskunnalle jatkaa yhteisestä arvonlisäverojärjestelmästä annetun direktiivin 2006/112/EY 26 artiklan 1 kohdan a alakohdasta sekä 168 ja 169 artiklasta poikkeavien toimenpiteiden soveltamista tehdyn päätöksen 2007/884/EY muuttamisesta
            
            
               EUROOPAN UNIONIN NEUVOSTO, joka
            
            
               ottaa huomioon Euroopan unionin toiminnasta tehdyn sopimuksen, 
            
            
               ottaa huomioon yhteisestä arvonlisäverojärjestelmästä 28 päivänä marraskuuta 2006 annetun neuvoston direktiivin 2006/112/EY
                  6
                ja erityisesti sen 395 artiklan,
            
            
               ottaa huomioon Euroopan komission ehdotuksen,
            
            
               sekä katsoo seuraavaa:
            
            
               (1)Neuvoston päätöksellä 2007/884/EY
                  7
               , sellaisena kuin se on viimeksi muutettuna neuvoston täytäntöönpanopäätöksellä 2013/681/EU
                  8
               , annettiin Yhdistyneelle kuningaskunnalle lupa rajoittaa 50 prosenttiin vuokraajan tai leasingvuokraajan oikeus vähentää auton vuokrauskustannuksiin sisältyvä arvonlisävero (ALV), kun auto ei ole yksinomaan yrityskäytössä. Lisäksi Yhdistyneelle kuningaskunnalle annettiin lupa olla rinnastamatta verovelvollisen yrityskäyttöä varten vuokraaman tai leasingvuokraaman auton yksityiskäyttöä vastikkeellisesti suoritettuihin palveluihin. Kyseisen yksinkertaistavan toimenpiteen ansiosta vuokraajan tai leasingvuokraajan ei tarvitse pitää kirjaa yritysautojen yksityiskäytön kilometrimääristä eikä tehdä selvitystä verotusta varten kunkin auton yksityiskäytön kilometrimääristä.
            
            
               (2)Yhdistynyt kuningaskunta on pyytänyt kirjeessään, jonka komissio on kirjannut saapuneeksi 14 päivänä maaliskuuta 2016, lupaa pidentää poikkeavan toimenpiteen voimassaoloa, jotta se voisi rajoittaa yhä vuokraajan tai leasingvuokraajan oikeutta vähentää myös muussa kuin yrityskäytössä olevien autojen vuokrauskustannuksiin sisältyvää arvonlisäveroa. 
            
            
               (3)Komissio ilmoitti 28 päivänä kesäkuuta 2016 päivätyllä kirjeellä muille jäsenvaltioille Yhdistyneen kuningaskunnan jättämästä hakemuksesta. Lisäksi se on ilmoittanut Yhdistyneelle kuningaskunnalle 28 päivänä kesäkuuta 2016 päivätyllä kirjeellä, että sillä on kaikki pyynnön arviointiin tarvittavat tiedot.
            
            
               (4)Yhdistyneen kuningaskunnan antaman kertomuksen mukaan rajoitus 50 prosenttiin vastaa edelleen todellisia olosuhteita siltä osin kuin kyseisten ajoneuvojen vuokraaja tai leasingvuokraaja käyttää niitä yritystarkoituksiin ja muihin kuin yritystarkoituksiin. Sen vuoksi Yhdistyneelle kuningaskunnalle olisi annettava lupa soveltaa toimenpidettä 31 päivään joulukuuta 2019 saakka.
            
            
               (5)Yhdistynyt kuningaskunta on antanut neuvoston päätöksen 2007/884/EY, sellaisena kuin se on muutettuna, 3 artiklan mukaisesti komissiolle mainitun päätöksen soveltamista koskevan kertomuksen, jossa myös tarkasteltiin uudelleen prosenttimääräistä rajoitusta. Yhdistyneen kuningaskunnan antamat tiedot osoittavat, että vähennysoikeuden rajoittaminen 50 prosenttiin vastaa edelleen tosiasiallisia olosuhteita asianomaisten ajoneuvojen yrityskäytön ja muun kuin yrityskäytön välisen suhteen osalta. Yhdistyneelle kuningaskunnalle olisi sen vuoksi annettava lupa jatkaa toimenpiteen soveltamista vielä pidemmän mutta rajoitetun ajan 31 päivään joulukuuta 2019 saakka.
            
            
               (6)Jos Yhdistynyt kuningaskunta katsoo, että toimenpiteen jatkaminen olisi tarpeen vielä vuoden 2019 jälkeen, sen olisi toimitettava komissiolle kertomus, johon sisältyy sovelletun prosenttimäärän arviointi, sekä toimenpiteen jatkamista koskeva hakemus viimeistään 1 päivänä huhtikuuta 2019.
            
            
               (7)Poikkeuksella on vain vähäinen vaikutus lopullisessa kulutusvaiheessa kannettavan veron kokonaismäärään, eikä sillä ole kielteistä vaikutusta arvonlisäverosta saataviin unionin omiin varoihin.
            
            
               (8)Sen vuoksi päätöstä 2007/884/EC olisi muutettava,
            
            
               ON HYVÄKSYNYT TÄMÄN PÄÄTÖKSEN: 
            
            
               1 artikla
            
            
               Korvataan päätöksen 2007/884/EY 3 artikla seuraavasti:
            
            
               ”3 artikla
            
         
         
            
               Tämän päätöksen voimassaolo päättyy 31 päivänä joulukuuta 2019.
            
            
               Tässä päätöksessä säädettyjen toimenpiteiden voimassaolon jatkamista koskevaan hakemukseen on liitettävä kertomus, joka on toimitettava komissiolle viimeistään 1 päivänä huhtikuuta 2019 ja joka sisältää arvioinnin prosenttimääräisestä rajoituksesta, jota sovelletaan sellaisten autojen vuokrauksesta tai leasingvuokrauksesta kannettavan arvonlisäveron vähennysoikeuteen, jotka eivät ole yksinomaan yrityskäytössä.” 
            
            
               2 artikla
            
            
               Tätä päätöstä sovelletaan 1 päivästä tammikuuta 2017.
            
            
               3 artikla
            
            
               Tämä päätös on osoitettu Ison-Britannian ja Pohjois-Irlannin yhdistyneelle kuningaskunnalle.
            
            
               Tehty Brysselissä
            
            
               
                     Neuvoston puolesta,
               
               
                     Puheenjohtaja
               
            
         
         
            
                  
                     (1)
                  Neuvoston täytäntöönpanopäätös 2013/681/EU, annettu 15 päivänä marraskuuta 2013, luvan antamisesta Yhdistyneelle kuningaskunnalle jatkaa yhteisestä arvonlisäverojärjestelmästä annetun direktiivin 2006/112/EY 26 artiklan 1 kohdan a alakohdasta sekä 168 ja 169 artiklasta poikkeavien toimenpiteiden soveltamista tehdyn päätöksen 2007/884/EY muuttamisesta (EUVL L 316, 27.11.2013, s. 41).
               
               
                  
                     (2)
                  Neuvoston päätös 95/252/EY, tehty 29 päivänä kesäkuuta 1995, luvan antamisesta Yhdistyneelle kuningaskunnalle jatkaa jäsenvaltioiden liikevaihtoverolainsäädännön yhdenmukaistamisesta annetun kuudennen neuvoston direktiivin 77/388/ETY 6 ja 17 artiklasta poikkeavan toimenpiteen soveltamista (EYVL L 159, 11.7.1995, s. 19).
               
               
                  
                     (3)
                  Neuvoston päätöksen 2007/884/EY, tehty 20 päivänä joulukuuta 2007, luvan antamisesta Yhdistyneelle kuningaskunnalle jatkaa yhteisestä arvonlisäverojärjestelmästä annetun direktiivin 2006/112/EY 26 artiklan 1 kohdan a alakohdasta sekä 168 ja 169 artiklasta poikkeavan toimenpiteen soveltamista (EUVL L 346, 29.12.2007, s. 21), soveltamista  jatkettiin neuvoston täytäntöönpanopäätöksellä 2011/37/EU, annettu 18 päivänä tammikuuta 2011 (EUVL L 19, 22.1.2011, s. 11), 31 päivään joulukuuta 2013 saakka ja  neuvoston täytäntöönpanopäätöksellä 2013/681/EU, annettu 15 päivänä marraskuuta 2013 (EUVL L 316, 27.11.2013, s. 41), 31 päivään joulukuuta 2016 saakka.
               
               
                  
                     (4)
                  EUVL L 346, 29.12.2007, s. 21–22. 
               
               
                  
                     (5)
                  KOM(2004) 728 lopullinen – ehdotus neuvoston direktiiviksi direktiivin 77/388/ETY muuttamisesta arvonlisäverovelvoitteiden yksinkertaistamiseksi (EUVL C 24, 29.1.2005, s. 10), joka peruttiin 21. toukokuuta 2014 (EUVL C 153, 21. 05. 2014, s. 3).
               
               
                  
                     (6)
                  EUVL L 347, 11.12.2006, s. 1.
               
               
                  
                     (7)
                  Neuvoston päätös 2007/884/EY, tehty 20 päivänä joulukuuta 2007, luvan antamisesta Yhdistyneelle kuningaskunnalle jatkaa yhteisestä arvonlisäverojärjestelmästä annetun direktiivin 2006/112/EY 26 artiklan 1 kohdan a alakohdasta sekä 168 ja 169 artiklasta poikkeavien toimenpiteiden soveltamista (EUVL L 346, 29.12.2007, s. 21).
               
               
                  
                     (8)
                  Neuvoston täytäntöönpanopäätös 2013/681/EU, annettu 15 päivänä marraskuuta 2013, luvan antamisesta Yhdistyneelle kuningaskunnalle jatkaa yhteisestä arvonlisäverojärjestelmästä annetun direktiivin 2006/112/EY 26 artiklan 1 kohdan a alakohdasta sekä 168 ja 169 artiklasta poikkeavien toimenpiteiden soveltamista tehdyn päätöksen 2007/884/EY muuttamisesta (EUVL L 316, 27.11.2013, s. 41).